
Нэгдүгээр бүлэг 

-Бос хөөе, бос гэм золиг оо!... гэж намайг хүн дуудах шиг болов. 
Би толгой дээгүүрээ дээлээ нөмрөөд шурган унтсаар л байв. 

-Босно уу, үгүй юу чи! гэж өнөөх дуу ахиад гарснаа, гэнэт 
хучлагыг минь хуу татаад явчхав. Би өөрийн эрхгүй өндийж, нүдээ 
нухан байтал, 

-Бушуул! Яагаад суугаад байна! Чамд хүн үг хэлж байна уу, үгүй 
юу? гэснээ Догоо эмээ, өрөөсөн гутлаараа намайг шидэв. Хэрэв би 
амжиж бөхийгөөгүй сэн бол юу болох байсныг бүү мэд. Би ч бушуухан 
босов. 

-АЙ муу гөлөг чамайг! Голоос ус авчир, галаа түлээд яв! гэж зүүн 
орноос Догоо гуай уухилав. Би Догоо гуайг дахин гутлаараа шидэх 
вий гэсэн мэт түүн рүү айн хялалзсаар зууханд аргал зэрэглэж, цаасны 
өөдөс цуглуулан банзан чүдэнз хавирч гал ноцоох гэж оролдном. 
Аргал мөд асахгүй. Адууны хомоол үйрүүлэн байж арай гэж асаахад 
хүхээг нь эвдэрхий муу зуухнаас утаа савсаж гэрээр дүүрэн утаа 
болно. 

-Аа заяа нь харламар... хормойгоо чирсэн новш... Тэр гал түлчхэж 
байгааг нь хараарай! Чонын бэлтрэгийг... зориуд тэгж нүдийг минь 
хорсгох гэж утаа тавьж байгаа юм! гэж Догоо гуай уурсан, уухилан 
өндийхөд би түүнийг гуталдаа хүрдгийн даваан дээр дээлээ шүүрэн 
авч зугтааж гарав. Авгайн дуу хангинасаар. Энэ авгай хэцүүхэн хүн байв. 
Намайг өглөө болгон ингэж босгоно. Хичээлээс ирмэгц би аргал түүж их 
ядрах тул шөнө ухаангүй унтах бөгөөд анхандаа өглөө дуудахад нь 
сэрдэггүй байв. Тэгэхийн хамт Догоо гуай нэгэн мэргэн арга олжээ. 
Намайг дээлээр минь хучин унтуулж, ханцуйнаас урт оосроор 
оосорлон түүнийгээ орноос уяж хононо. Өглөө өнөөх оосроосоо 
ганцхан угзрахад би нүцгэрч дээл минь Догоо гуайн орны өмнө 
оччихсон байна. Догоо гуай их зальтай. Ер нь харваас тийм гээч. Нүд 
нь онигор, эгээ л нэг гахайных шиг. Аманд нь цорын ганц шүд буй. 
Тэр нь үүдэн шүдний нь үлдэгдэл бөгөөд араанууд нь цөм уначихсан 
атал яагаад тэгж зөвхөн үүдэн ганц шүд үлдсэнийг бүү мэд. Нүүр нь 
олон үрчлээтэй. Юм идэхэд зөвхөн эрүү ам хоёр нь нийлж байгаа шиг 
санагдах бөгөөд инээхэд нь өмнөх ганц шүд нь ёрдойн харагдана. 

Гадаа хяруу унаж, гол руу хөл нүцгэн гүйхэд хайрна. Миний мөр 
цэвцийсэн цагаан хяруун дээр харлан үлдэхэд би жигтэйхэн даарсан 
хөлөө дулаацуулахын тулд үхрийн баасанд дүрнэ. Намар орой болж 
байв. Өглөөний наранд хяруу буусан тал мөнгө шиг гялалзана. 
Хэрлэнгээс өглөө эрт уур манан савсаж, тунгалаг цэнхэр гол дөлгөөн 
эгшиг гаргаж урсана. Би хувингаараа ус хутгаж, эргэж гүйнэ. Миний 
хувинтай усаар наран наадаж ийшээ найгахад хувингийн энтээ тал руу 


цалгиж, тийшээ найгахад тэртээ тал руу цалгина. Хувинтай ус маань 
нарны гэрлээр сүлэгдсэн шиг санагдахад би нарыг л тийнхүү хувиндаа 
хийгээд барьж яваа шиг санагдана. 

Гэртээ ирэхэд гал хэдийн асаж гэрт дулаан болжээ. Би тогоо 
тавьж, ус хийв. Догоо авгай галд дулаацаад ухаангүй хурхирч байв. 
Амьсгаа нь гарахгүй бүтчих гэж байгаа юм шиг ффүү... фф... фф... 
гэнэ. 

Цай болтол би хичээлээ үзэв. Гэрийнхээ даалгаврыг арай гэж 
амжиж хэл бичгийнхээ дасгалыг дуусгатал, цай ч буцлав. Би зэс 
шанагаар сүү авчирч сүлээд босоо том домбонд уудлав. Тэгээд 
өчигдөр орой Догоо гуайн аяганд хийж өгсөн дөрвөн ширхэг 
боорцгийг идэж, цай уугаад, номоо даавуун цүнхэндээ хийгээд гэрээс 
гарлаа. Гадаа салхи тогтуухан, наран таалж, хүүхдүүд шуугилдаж 
байв. 

Манайх дөрөвдүгээр анги. Бид арван долуулаа. Зарим нь хоёроор 
зарим нь ганцаар ангийн шар партнуудад сууцгаана. Энхээ бид хоёр 
нэг ширээнд. Тэр бол манай зэргэлдээ айлын охин шүү дээ. Энхээ их 
хөөрхөн ааштай. Тормолзсон тас хар нүдтэй. Нарийхан туранхай охин 
байв. Хичээлдээ бол их сайн. 

Намайг ангидаа очиход хүүхдүүд цуглаад ид шуугилдаж байна. 
Даваа, нэгэн ногоон шугамтай дэвтэр таван хошуутай даавуун 
цүнхнээсээ гаргаж, 

-Хар л даа та нар! Ах авчирч өгсөн юм л даа гэж гайхуулав. Энэ 
бол ёстой дэвтэр байв. Талбай гаргаж шугамдсан хатуувтар ногоон 
хавтастай, гялгар цаастай, арван хуудастай дэвтэр юм. Энхээ тийм 
дэвтэр байхгүйдээ харамссан юм шиг түүний гар луу шүүрс алдан 
харав. 

-Зарна шүү авах уу? гэж Даваа эгээ л нэг морины наймаачин шиг 
хэлэв. 

-Чи юугаар өгөх юм бэ? 

-Домбон саахраар өгнө. 

Энхээ бодол болно. Чихэр ховордож домбон саахар ч олдохоо 
байжээ. Бас дэвтэр нүдний гэм байв. Багш бидэнд нэгэн зузаан бор 
цаас тарааж өгнө. Энэ бол модны хээ нь хүртэл харагдах чернил уудаг 
муу цаас байв. Аль аль нь ховор тул тэр хоёр наймаа тохирч чадсангүй. 
Тэгтэл ч нарийхан бэлхүүстэй, хөмсөг нарийнтай Цэрэндолгор багш 
маань ороод ирэв. Бид гар гараа урдаа тавьж суув. 

-За хүүхдүүд ээ, хичээлээ эхэлье. Өнөөдөр 1944 оны 10 дугаар 
сарын 3 гэж багш эхэлнэ. Бид цөм будаа түүх гэж байгаа шувуу шиг 
нэг зэрэг тонголзон, самбар луу нэг харж, дэвтэр рүүгээ нэг бөхийнө. 

Хичээл тармагц бид тал тал тийшээ номоо үүрэн гүйж одов. 
Өнөөдөр бямба гараг. Хичээл эрт тарсан. Манайд зочин ирсэн байв. 


Үл таних хар сахалтай хүн хоймор сууж, өмнө нь Догоо эмээ халаасан 
гүцтэй архи аяганд хийж байв. Би цүнхээ орон дээр тавив. 

-Аяга аваад цайгаа уу! гэж Догоо эмээ хичээлээс эрт тарсан нь 
миний буруу юм шиг хялалзан хэлэв. 

-Энэ чинь юун хүүхэд билээ? гэж хар сахалт асуув. 

-Энэ өнөөх Дамчаагийн том банди. Эцэг нь түр цэрэгт татагдаад 
гэр нь Улаанхайрхан руу оторт гараад, үүнийг манайд орхисон юм... 

-Аа. 

Би аяга авч цай хийж суув. Догоо гуай хуруугаа хүүдийний ам руу 
хийж дөрвөн ширхэг боорцог сурмагаар хавчин гаргаж ирээд алган 
дээр минь тавив. 

-Бушуу идэж уу! Тэгээд аргалд явна шүү. Цас хэзээ язаагүй дарах 
нь... Түлш алга гэнэ. Би Догоо гуай руу хялалзан байж цайгаа уугаад, 
боорцгийг өвөртлөн босов. 

-Морь минь усгүй хэцүүдэж байгаа юм сан. Чи хө, морь унаж 
чаддаг уу? 

-Чадалгүй яах вэ. Хурдны морь унадаг хүүхэд... Чи энэ ахынхаа 
морийг услаад ир! Холхон явж, бүрдээс усална шүү! 

-За... гээд би гарав. 

Хээр үрээ манай гадаа хантайраасай байв. Би моринд мордож 
бүрдний зүг давхин одов. 

Ингэж давхих нь сайхан байлаа. Амьтны элдэв шуугианаас 
холдсондоо баярласан зүрх минь түг түг цохилно. Гандаж шарлангуй 
өнгөтэй болсон уудам талын дээгүүр тогоруун цуваа гангар гунгар 
дуугаран ниснэ. Зэллэн одох тогоруунуудыг өмнө зүгийн тэнгэрт 
бараа тасартал би хараад “Аав минь тэнд бий” гэж алс өмнө зүг рүү 
ширтэн бодол болов. 

Аавыгаа бодохлоор сэтгэл хачин болно. Гэр минь санагдаж 
ээжийгээ үгүйлнэ. Гэвч би чинь эр хүн шүү дээ гэж бодлоо. 

“Ахайм” гэж би томоор ханиаж, бүрдийн шар зүлгэн дээр бууж, 
морио булгаас услав. Наран шингэх дөхөж, бадман улаан туяа нь 
бутны сүүдрийг уртасгасан байв. 

Гэдэс минь хоржигнон, уусан цай туламд хийсэн ус шиг чимээ 
гаргана. Анх энд ирсэн өдрөөс хойш би Догоо авгайнд ганц ч удаа 
цадсангүй. Догоо авгай зун манайд очиж, хоёр хоносон. Тэгэхдээ энэ 
тэрээ болж, намайг энхрийлэн таалж, 

-Ээ гэгээн минь, хүүгий чинь би л энэ жил гэртээ байлгаж үзье. 
Тэр дотуур байр гэдэг чинь горьгүй газар шүү. Ядаж хоол унд муутай. 
Ер нь олон амьтанд хийсэн хоол яаж ч олигтой амттай байх вэ? гэж 
улигласаар ээж аав хоёрыг зөвшөөрүүлж, тэгээд өвлийн эхэн сард 
хоолонд минь тал үхрийн мах, хэдэн хонины махтай авахаар тохирчээ. 
Намар ээж бид хоёрыг ирэхэд ч Догоо гуай мөн л тийм байдалтай 
угтав. 


Гэвч ээжийг минь явсны маргаашаас өнөөх сайхан ааш нь ор 
мөргүй болоод, одоогийнх шигээ өглөө болгон босгож, цай уухад 
дөрвөн л боорцог өгдөг болов. Тэр битгий хэл, авчирсан цагаан 
даавуун хөнжлийг минь ч нөмрүүлсэнгүй. Нэгэн гудас орон дээр 
хаяад, дээлээр минь хучуулдаг болов. Ингээд бодохлоор уйлмаар байв. 

Хээр үрээ ус залгилна. Тэр амьтан их цангажээ. Хамраар нь ус 
годхийн гарахыг ч тэр эс тооно. Би хээр үрээг усанд ханахаар хөтөлж 
явав. Тэгж явахдаа ихэд сонин нэгэн зүйлийг харлаа. Юу гэвэл, 
өрөөсөн хөл нь хугархай нэгэн тогоруу миний хөлөөс зайлах гэж 
далавч юугаа дэвэн дэвэн байв. Миний зүггүй хөдөлж хөлгүй тогоруу 
бид хоёрын хэн нь хурдан болохыг үзэхээр шийдэв. 

Би түүний хойноос элдэв. Хээр үрээ үргэж байвч цулбуураас нь 
татахаар арга буюу явна. 

Би тогорууны хойноос хашхиран элдэвлэв. Тогоруу дэвэн дэвэн 
явгалж зугтсаар байв. Гэвч хөлгүй тэр амьтан хаа холдох билээ. Хөлөө 
дороо хийн навсайн унав. Би чулуу эрж нэгэн бутны дундаас нударган 
хэртэй чулуу олоод шувууны дэргэд очиж, яг толгой руу нь буулгахаар 
гараа өргөтөл, наран сөрөг нэгэн юм гялсхийв. Би чулуугаа хаячхаад 
гүйж хүрвэл, том сувдан даруулга байлаа. Гараа өргөн харахад нарны 
гэрэл тусаж, тэрхүү сувдаас нь өнгө өнгийн гэрэл гарна. Утсан оосор 
нь хуучирч өгөршжээ. Би бодол болов. 

Энэ тогоруу надад үүнийг өглөө гэж би бодов. 

Амиа гуйсан ч байж магадгүй гэж би гэнэт бодов. Тогоруун дээр 
ирвэл, тэр айж бүлтийсэн улаан нүдээр намайг заналтай ширтэнэ. 

-Уучил намайг... гэж би тогоруунд хэлэв. Тогоруу юу ч эс 
дуугарав. Улаан нүд нь хорсолтой гялалзаж, 

-Чи муу тэнэг жаал. Намайг алах гэж явахаар, наадхаа аваад зайл 
гэх шиг болов. Би сувдан даруулгыг өвөртөө хийж, мориндоо мордов. 

Хоёрдугаар бүлэг 

Нэгэн удаа би дотуур байрны тэрүүгээр явж байв. Хүүхдүүд 
хоолондоо орж, гал тогооны өрөөнөөс аяга таваг хангинах сонстоно. 
Би цонхонд хамраа налчийтал шахан байж харав. Хүүхдүүд урт 
сандлууд дээр сууцгаана. Өмнө нь таваг шөл, бин харагдана. 
Хэдийгээр бин нь хар гурилынх байсан боловч түүн шиг сайхан 
зүйлийг би ер нь энэ насандаа үзсэн болов уу даа! Бас тавагтай 
шөлнөөс нь уур савсаж таанын үнэр ханхалж байв. Би тэсэж чадсангүй 
шүлсээ залгив. Ай, энэ дотуур байрныхан ямар гоё юм бэ? Нэг харвал 
манай ангийн Даваа бингээ идэлгүй өвөртөлж байна. Гал зуухны үүдэн 
дээр очиж түүнийг хүлээхэд Даваа ч хөлс нь бурзайчихсан гарч ирснээ 
намайг хараад гайхсан юм шиг, 

-Чи юу хийж байгаа юм бэ? гэж асуув. 

-Надад бингээ өг л дөө гэж би гуйв. 

-Яах юм... гэснээ Даваа гэнэт нэг юм санах мэт болж, 


-Тэгвэл чи юу өгөх вэ? 

-Би юу би... гэж бодол болов. Надад даавуун цүнхнээс өөр юм 
олдсонгүй тул, 

-Даавуун цүнхээ өгнө гэвэл, 

-Яасан сайн юм. Тэгвэл май! гээд Даваа алгыг минь дулаацуулсан 
бүлээн бин гар дээр минь тавив. 

Миний баярласан гэж тоймгүй. Би бинг бушуухан хазаж амтлан 
залгив. Ийм сайхан амттай бинг би ер нь хэзээ ч үзээгүй билээ. Идэж 
дуусдагийн даваан дээр гэнэт “Хожим ахиад өлсөнө шүү дээ. Догоо 
авгай юу ч өгөхгүй дээ” гэж саналаа. Гэвч би тэвчиж чадалгүй бинг 
тойруулан хазсаар байгаад, тавтын зэс мөнгө шиг жаахан дугаригийг 
үлдээжээ. 

Бид ангидаа цуглацгаав. Тэр өдөр сургуулийн захирал багш ариун 
цэвэр шалгахаар гэнэт орж ирэв. Би захныхаа даавууг угаасан учир 
хээв нэг л зогслоо. (Догоо гуай ус алга гээд, зөвхөн дээлийн захны 
дотуур нэгэн цагаан даавуу хадаж өгдөг байв) Хүүхдүүдийг үзсээр 
миний өмнө ирээд захирал багш, 

-Цэдэв дээлээ тайл! гэлээ. 

Энэ бол ширвээ хар сахалтай, өндөр хүн байв. Харц нь их ширүүн 
хүн юм. Би далдичин байж бүсээ тайлтал өнөөх нэгэн гайт бин өврөөс 
өнхрөн ойчив. 

-Энэ юу вэ? гэж захирал багш бинг дээш өргөхөд, манай 
ангийнхан нирхийтэл инээлдэн, би ичсэндээ улайлаа. 

Захирал багш миний ойрдоо ус хүргээгүй цамцыг харж, дур нь 
гутсан бололтой хөмсөг зангидав. Тэгээд өнөөх гайтай бинг толгой 
дээр тавьж, самбарын өмнө эгээ л үзмэр шиг зогсоов. 

-За хүүхдүүд ээ харцгаа! Энэ Цэдэвийн ариун цэвэр ямар байна! 
Бас тэгээд хувцсаа ийм муухай байлгаад зогсохгүй, бин өвөртөлж 
ангидаа ирсэн байна. Түүний толгой дээр байгаа бинг харж байна уу? 
гэв. 

Миний нүүр рүү халуун нурам цацах шиг, хүүхдүүдийн шоолон 
инээлдэх нь хацрыг хорсгон байв. Ингээд зогссон бол бас яамай. Хэсэг 
зогссоноо захирал багш, 

-За хүүхээ намайг дагаад гар! гэж тушаав. 

Би хойноос нь гарав. Тэр өдөржингөө шахуу анги хэсэж, доод 
ангийн жаалуудын өмнө нүүрээ улайлгав. Би нулимсаа барьж чадалгүй 
уйлж байв. Бодоод үз л дээ, ямар гутамшигтай юм болсон гэж санана! 

Хэзээ хэзээгүй тэсрэхэд бэлэн бөмбөг шиг ичиж улаан болсон би 
жижиг жаалуудын өмнө толгой дээрээ бин тавиад зогсоход өнөө 
жаалууд хи хи хи гэж инээлдэнэ. 

Ингэсээр арай гэж нэг захирал багш намайг явуулахдаа Догоо 
эмээг заавал авчир гэв. Би айж хулгасаар Догоо эмээд очоод, 


-Таныг захирал багш дуудаж байна гэвэл эмээ амандаа юм зажлах 
мэт эрүү, хамар хоёроо хөдөлгөснөө, 

-Яах гэж дуудаа вэ? гэлээ. 

-Мэ... мэ... мэдэхгүй гэж би арайхийж хэлэв. 

-Тийм гээ! Чи л болоод мэдэхгүй байгаа вий, хэл! гэж Догоо гуай 
над руу аймшигтай харж ойртов. 

-Би яагаа ч үгүй... би... би гэж намайг ээрэхэд Догоо гуай хананаас 
гөрмөл суран ташуур авч, 

-Чи үнэнээ хэлнэ үү, үгүй юу? Хормойгоо чирсэн турсага муу 
хуухай! 

Би ээрэн нус нулимсандаа хахаж цацан байж үнэнээ хэлэв. Догоо 
гуайн царай тэгэхэд ямар болсон гэж санана. Эгээ л нэг дүнсийтэл 
бүрхсэн тэнгэр шиг бараалав. Гэвч ташуураа хананаас өлгөөд, 
уухилсаар галынхаа өмнө суув. Тэгснээ гэнэт сайхан зантай болж 
инээд алдав. 

-Үгүй ер яалаа гэнэ ээ? Бин толгой дээрээ тавьсан гэнээ. Ха ха ха 
гэж ташуур далайж байгаагүй юм шиг Догоо гуай тэгж удтал хөхрөхөд 
унжсан том зовхи нь чичирч байв. Дараа нь нулимсаа арчаад газар 
тулан босож, үхэг рүүгээ явав. Өлссөн ямааны нүд шиг миний нүд 
горьдон гарыг нь харсаар байлаа. Энэ удаа Догоо гуай дөрөв биш 
долоон боорцог гаргаж дээр нь бас жаахан өрмийн хэлтэрхий тавиад, 

-Май ид дүү минь... Юу гэсэн үг вэ. Насаа нэм! Ингэж өлсөж 
байна гэдэг чинь... Аав ээж чинь дуулбал юу гэх вэ? гэлээ. 

Тэгээд харц нь ихэд уярангуй зөөлөн болж ирснээ, бараг шивнэх 
шахам дуугаар, 

-Хүү минь одоохон хувцсаа сольчих! Бас хөнжлөө гаргаад орон 
дээрээ тавь! Тэр захирал багш манайд ирж ч үзэж магадгүй хүн шүү. 
За юу? 

-За. 

Эмээ хоймроо байх хээ нь хөө тортогт дарагдаад мэдэгдэхээ 
байсан авдраас баадантай юм гарган задалж. шинэхэн шувуу 
даавуугаар хийсэн миний хөнжлийг, бас ээжийн минь намар авчирсан 
цамцыг гаргаж ирэв. Би бүсээ тайлж эхлэв. 

Гэвч захирал багш ирсэнгүй. Эмээ ганцаар их ууртай ирэв. 

-Тэр цамц тайл! гэж тушаав. 

Би гайхан харвал эмээ гөрмөл суран ташуураа хананаас авч, 

-Тайл наадах цамцаа! Хормойгоо чирсэн муу новш! Тэр хиртэй 
цамц, захны даавуу угаа! гээд заавал шийтгэхийн тулд нурууруу нэгэн 
удаа гуядаж, 

-Ахиад намайг ингэж захирал дуудвал уу? Сайхан мэдээрэй гэв. 

Би ус халаан Догоо гуайгаас айж далдичин байж цамцаа угааж 
гарав. 


Хоолны дараа намайг тосон дэнгийн бүдэг гэрэлд хичээлээ 
давтахаар суухад Догоо гуай хажууд минь ирж бөгтийн зогсоод миний 
бичиж байгаа руу удтал харав. 

-Алив чи юу хийж байна? Хичээл чинь мөн үү? 

-Мөн. 

-Тэгвэл унш! 

-Үгүй тоогоо бодсон юм. 

-Тэгвэл бод! 

-Дөрвөн дөрвийн арван зургаа, зургааг тавь, нэгийг санаад гэж би 
амандаа үглэв. 

-Битгий дэмийр! Нэгийг чи санаж яах нь вэ? Шууд арван зургаа 
гээд л тавивал болоо биз 

-Үгүй, эмээ тэгж боддоггүй юм. 

-Би мэдэж байна хэмээн эмээ зандраад, 

-Тоогоо бичив үү? За сайн, тэгвэл тэр бичгээ унш! 

-Ямар бичиг... 

-Яагаав бичдэг бичиг... унш бушуу! 

Би эмээгийн өмнөөс харснаа айж, хэл бичгээ гаргаж уншив. Эмээ 
ихэд сонирхож байх бололтой. 

-Чи нээрээ ингэж уншиж байна уу? 

-Уншсан л юм даг... 

-Хаана байна, тэр бичиг чинь? 

-Энэ байна гээд би хуруугаараа уншсан мөрүүдээ заав. 

Эмээ түүн рүү бөхийн байж харав. Гэвч нүд нь гөлийж эгээ л нэг 
сохор хүн шиг байв. 

-За сайн байна. Одоо унт! Дэн дуусах нь... гээд эмээ ор луугаа 
явав. 

Гуравдугаар бүлэг 

Цэрэндолгор багш нэг удаа манайд ирэв. Багшийг үзээд эмээ дуу 
алдан, урьд хэзээ ч байгаагүй сайхан зантай болоод, 

-Алив хүү минь, багшдаа гудас дэвсэж өг! Эмээ нь одоохон аяга 
цай пурхийлгээд орхиё гэлээ. 

Тэгээд авдраасаа миний ер үзээгүй мөсөн чихэр, улаан чангаанз 
гарган том тавганд хийгээд, бас цагаан тос аяганд хийн, эх нь охиноо 
ингэж хайрлах болов уу гэлтэй эелдэг сайхнаар харан багшид өгөөд, 

-Цэдэв бид хоёр ч гэсэн цайгаа ууя гэнгүүтээ өнөөх цагаан 
тосноос хэлтэлж надад өглөө. 

-Манай Цэдэв их сайн. Томоотой ч гэж ярихгүй, гагцхүү би гэдэг 
хүн нас өдий болж энэ маань балчирдаж, хувцас хунараа сайн 
цэвэрлэж чаддаггүй хүүхэд юм аа гээд эмээ, 

-Цэдэв чи голоос жаахан мөс дөхүүлж ирэхгүй юу? Эмээгийнх нь 
өвдгөөр хатгаад горьгүй нь... гэв. 


Би ч шуудай авч гарав. Эмээ багшид юу ярьсныг би мэдсэнгүй. Би 
гэрээ их санаж байв. Манайхаас хүн ирэхгүй л байлаа. Дам сураг 
дуулбал манайхны хот тэр чигээрээ оторт явцгаажээ. Цас их унав. 
Өвөл эхлэхэд жавар тачигнаж, хичээлд хөвөнтэй дээлтэй явж болохгүй 
боллоо. Догоо эмээ үстэй дээлийг минь гаргаж өгсөнгүй. 

Би хөвөнтэй дээлийнхээ дотуур юм давхарлаж өмсөөд хичээлдээ 
явдаг байв. 

Багшийг ирсний маргааш эмээ сайхан зан гаргаж сумын урд байх 
довцог дээрээс чаргаар гулгаж тоглож байгаа хүүхдүүд дээр очиж 
тогловол тогло гэв. Би ч хар хурдаараа гүйлээ. 

-Өө, Цэдэв! 

- Нааш ир! 

- Миний чарганд суу гэж хүүхдүүд дуудав. Энхээ шууд босож ирээд 
миний гараас хөтлөн чарган дээрээ суулгаад: 

-За хөдөллөө шүү. Би чиний хойно сундална гэв. 

Нээрээ өөрөө сундалдан модон чарга хөллөхөд довцгийн уруу 
чарга маань салхи шиг хурдлан одов. Нүүр лүү цас пургиж, салхи 
сэнгэнэх шиг болов. Гэнэт гайтай юм боллоо. Чих гэнэт часхийгээд 
явчхав. Би дуу алдан чихээ барилаа. Гэвч чих минь мэдээ алджээ. 
Надад үстэй малгай байсан боловч шинээр нь өмсөөд урчихна гээд 
эмээ өгөөгүй. Би зуны малгайтай явсан юм байхгүй юу. За ингээд 
чаргаа зогсооход Энхээ босож ирээд миний нүүр лүү харж, 

-Чи яав, яагаад ёолов? гэж асуулаа. 

-Яагаа ч үгүй гэж би нэрэлхэв. 

-Нээрээ юу? 

-Нээрээ! 

-За тэгвэл хоёулаа одоо өндөр газраас гулгана. Ёстой сайхан 
болно гээд Энхээ чарганыхаа оосроос татав. 

Би чаргыг чирч бид хоёр хөтлөлцөөд довцог өөд авирав. Энхээ өөрт нь 
яг таарсан үстэй дээл, бор эсгий гутал, цагаан хурган малгайтай даарах учир 
байхгүй тул хамрын нь хөлс бурзайсан байв. 

Бид хоёр ахиж довцгоос бууснаас хойш миний чих бүр мэдээ алджээ. 
Би бодохдоо дулаацаад даарахаа байж дээ гэж бодож байв. 

Тэр өдөр ямар хөгжилтэй байсан гэж санана! Би баярлаагүйгээ баярлаж 
байв. Би инээд алдаж, хүүхдүүдтэй шуугилдан гүйлдэнэ. Заримдаа газрын 
УРУУ хурдалсан чаргатайгаа онхолдоод Энхээ бид хоёр элгээ хөштөл 
инээлдэж байв. 

Нэгэн удаа Энхээ бид хоёр ингэж унаад цасан дээр хөрвөн бостол гэнэт 
Энхээ, 

-Хүүе Цэдэв! Чиний наад чих чинь яачих аа вэ? гэлээ. 

-Яаж байна? Зүгээр л байна даг гээд би чихээ барин үзвэл цас мөс 
шавчихсан, бас ихэд хүнд болчихсон байв. 


- Чи чихээ хөлдөөжээ. Ээ бас тоогүй! гэнгүүтээ Энхээ цагаан хурган 
малгайгаа авч надад өмсгөөд, 

-Одоо харьцгаая, хүүхдүүд рүү очоод яах вэ? гэв. 

Бид хоёр чаргаа чирэн одов. 

-Хүүш та хоёр хаачих нь вэ? 

-Жаахан тогло л доо! гэж хүүхдүүд хойноос хашхиралдана. Би одоо 
яана! Хүүхдүүдийн царайг, багш нарынхаа царайг яаж харна! Бас энэ чих 
гэсэж зүгээр болохгүй, хөлдүү чигээрээ хугараад унавал яана? гэж бодоод 
гашуунаар уйлав. 

-Битгий уйл, би эгчид хэлнэ. Эгч эмнэлгийн сувилагч болохоор 
лав эмнэж чадна гэж Энхээ намайг тайтгаруулна. 

Гэр лүүгээ дөхөж яваад манай гадаа нэгэн майхан боссон байхыг 
би харж ухаангүй баярлав. 

-Энхээ хараач! Манайхаас хүн ирсэн байна. Аав, ээж ирсэн дээ! 
Хоёулаа очьё. Ээж ирсэн бол ааруул лав авчирсан... гэж Энхээгийн 
гараас хөтлөн гүйв. 

Манай гэрийн баруун талд майхан барьжээ. Хоёр хүн, сөглөж 
хэвтүүлсэн тэмээнүүдээс шуудайтай ачааг нь буулгаж байв. 

Тэд танихгүй улсууд байв. Энхээ бид хоёр гайхсаар явж гэрт оров. 

-Хаашаа алга болчхов? Бүтэн өдөржин дэмий тэнээд... Бушуу наад 
нүүр гараа угаа, гурил зуур! гэж эмээ бид хоёрыг үүдээр толгойгоо 
цухуйлгамагц зандрав. “Яасан ууртай эмээ вэ?” гэж шивнээд ормогц, 

-Эмээ! Цэдэв маань чихээ хөлдөөчихсөн одоо яана? гэвэл, 

-Хохь нь! Хэн түүнийг хээр явж цасанд умба гэсэн юм бэ? Бушуу 
наад нүүр, гараа угаа, чи яв! гэж Энхээг хөөв. Энхээ надаас малгайгаа 
аваад гүйн одов. 

Би ч урам муутайхан шиг гараа угаан гурил зуурахаар түмпэн 
авав. Чих минь хорсож эхлэв. 

Дөрөвдүгээр бүлэг 

Жингийн хүмүүс холоос давс ачиж ирсэн улс байв. Хоол хиймэгц 
Догоо гуай тэднийг дуудаж, 

-Хоол ид хүүхээд, халуун дээр нь ид гэлээ. 

Намайг бол хоолоо халуунд нь ид гэж ер хэлдэггүй. Тийм учраас 
маш чухал улс ирснийг би тэгэхэд л ойлгожээ. Хүмүүс ч орж ирэв. 
Хууз сахалтай, нэхий дээлтэй өндөр хүн, хорчгор туранхай бор өвгөн 
хоёр байлаа. 

Догоо гуай тэдэнд их сайн байх бололтой. Хоол хийж өмнө нь 
тавиад, орныхоо хөндийд ямагт хадгалдаг цагаан савтай архинаасаа 
таслан халаав. Тэгээд над руу эргэж, 

-Чи юугаа хараад байна? Унт! гэв. 

Миний чих ихэд өвдөж байв. Би Догоо гуайн өгсөн аяга хоолыг 
идээд, унтахаар орондоо оров. Тооноор нь оддын гэгээ сүүмэлзэж 
байв. Миний нойр хүрсэнгүй. Дээлээ толгой дээгүүрээ нөмрөн хэвтэв. 


Ингэхгүй бол болохгүй, би хөлдсөн чихээ хүйтэн гараараа илэн байж, 
унтсан юм шиг хэвтэж байв. Энэ завсар өнөөх аяны улсууд ч ярьж 
эхлэв. 

-За тэгэхээр Догоо гуай минь бид танд арван шуудай давс орхилоо 
шүү. Одоо чинь дайн тулааны цаг болж, юм ховордсон үе. Хэрэв 
аятайхан борлуулаад юм болгоод өгвөл танд бид харамж шангий нь 
гомдоохгүй өгнө гэж мэдээрэй гэж ширвээ хар сахалт хэлэв. 

-Ээ хүүхэд минь бололгүй яах вэ. Эмээ нь яаж ингээд цааш нь 
харуулж л орхино гэж эмээг хариулахад, 

-Амьтан хүнд мэдэгдвэл эвгүй юм болох вий дээ. Одоо цаг гэдэг 
тун зовлонтой, ялих ялихгүй юмнаас хэрэгт ороход амархан. Танай энэ 
хүүхэд зүгээр л байгаа даа. Сургуулийн хүүхдүүд ч хэцүү шүү. Толгой 
дээр цахиур хагалж мэднэ гэж тожгор өвгөн хэлэв. 

-Энэ уг нь айлын хүүхэд. Эцэг нь түр цэрэгт татагдаад зүүн 
хязгаарт байгаа. Гайгүй томоотой, томоогүй байлаа ч гэсэн яах вэ, 
гарын дор юм. Үнэнийг хэлэхэд өвлийн идшинд нь болоод л 
суулгачихсан юм л даа... 

-За хөөрхий тийм байжээ 

-Унтаж амар хүүхэд минь! 

Догоо гуай хоймроор гудас дэвсэж ор засав. Би дотроо нэгийг 
бодсоор байлаа. 

Өглөө босоод би анчны майханд оров. Тэнд шуудайтай 
давснуудыг давхарлан тавьжээ. Пүүгээ дэвсгэрээ нэг талд нь хураасан 
байв. Яах гэж орсноо ч мэддэггүй юм. Нэгэн уутан дотор цайны нь 
хийц байв. Дээрээ зураасан хээтэй том том боорцогнууд, кило 
хүрэхгүй үгүйтэй хатаасан гогцоо боов байв. Би юу ч авсангүй. Энэ 
өдөр би туйлаас их өлсжээ. Эмээ надад цайны хийц дууссан гээд 
боорцог ч өгсөнгүй. Хичээлдээ очсон боловч би хоолны тухай л 
бодсоор байв. 

Хичээлийн дараа би өлссөндөө өөрийн эрхгүй аянчны майхан руу 
оров. 

Би хатаасан гогцоо боов дөрвийг авч усанд явахдаа идэхийн тулд 
хоёрыг өвөртлөөд, үлдсэнийг нь гэрийн ар дээр тавьж хадгалав. Би 
усанд явлаа. Өнөөх боовноос зажилсаар явав. Түүн шиг сайхан боов 
насаараа идэж үзээгүй санагдана. Ааруул шиг хатсан боов аман дотор 
минь тачигнаж, арай гэж дийлэн хазахад минь арааны шүлс асгаруулам 
амттай байв. Би өлссөн нохой үхрийн том булуу мэрэхийн адил, гогцоо 
боовыг шүлсээ гоожуулан байж идэв. 

Анхны цас ороод удаагүй байлаа. Хоёр эргээр нь цас хөвсийсөн их гол 
уур манан татуулж урсаж байв. Би гогцоо боовоо идэж дуустал будант 
алсын хязгаар луу харж зогсов. Тэгээд усаа татаад явлаа. 

Намайг ирэхэд Догоо гуай үүдэн дээрээ ташаагаа тулан зогсоод хилэн 
бадарсан нүдээр намайг харж байв. 


-Аа муу турсага, боовны хулгайч! гэж тэрээр саахалтын хэрийн газраас 
хашхирав. 

Би өчүүхэн хулгана адил бүлтгэнэсээр очлоо. 

-Аа муу заяа нь орхимор! Хормойгоо чирсэн шидэл! Хүний хоол 
мөрөөрөө цуслахгүй, бас ирсэн хүнийг зүгээр байлгахгүй, хуруу хумсаа 
шургуулна гэнээ! гэж тэрээр бүр чанга хашхирч намайг дэргэдээ очмогц 
барин авч дээлний захан дээрээс шүүрэхэд би эгээ л нэг шилэн хүзүүн 
дээрээсээ базуулсан нохойн гөлөг шиг хий өргөгдөв. Энэ сацуу хэрэв 
жинчид ирээгүй бол юу болох байсныг бүү мэд. Жинчид эмээг тайтгаруулан 
аргадаж байж намайг тавиулав. 

-За гайгүй муу турсага чамайг... Хашраах цаг ирнэ! гэж Догоо авгай 
уухилсаар суув. 

Маргааш орой нь намайг хичээлээс ирэхэд Догоо гуай ихэд хөгжилтэй 
болсон байв. Надад хоёр ширхэг боорцог аяганд хийж өгөөд, 

-Цайгаа бушуу уу! Одоо чиний бичгийг хамт үзэцгээнэ! Би гайхан 
байж цайгаа ууж дуусав. 

-Номоо авчир, бушуул! гэж Догоо авгай тушаахад би хэдэн 
дэвтрээ гаргаж ирэв. 

-Үзгээ гарга, бич! гэж Догоо гуай тушаагаад намайг дэвтрээ 
гаргахлаар, 

-Бич... ингэж бич!. гэж хэллээ: Би салганан чичирсээр бичиж эхлэв. 

-Цэдэв би аянчны майханд ороод... гэж . Догоо гуай дуудаж 
гарлаа. Надад энэ үг хэдийгээр аймшигтай байсан ч боловч би 
бичихээс өөр яах билээ. 

-Бичив үү? Юугаа муухай харсан юм. Цааш нь бич... боов 
хулгайлсан нь үнэн “Идэж байхад сайхан байлаа... “ Бич, бич! бичээ 
моншоо! “Идэж байхад сайхан байлаа. Баригдаж байхад муухай 
байлаа” Бичив үү? Алив харья гээд Догоо гуай миний бичиг рүү 
бөхийн харснаа, 

-За унш! гэж тушаав. Миний нүүр улайж, тийм гэхийн аргагүй 
улаан юм болжээ. Гэвч би уншихаас өөр аргагүй болов. 

-Цэдэв би... аянчны майханд ороод боов хулгайлсан нь үнэн... 

-Унш, унш! 

-Идэж байхад сайхан байлаа гэнгүүт би эхэр татан уйлж гарав. 

-Унш гэм! Үхсэндээ уйлсан турсага вэ? 

-Баригдаж байхад муухай байлаа. 

Миний нүүр царай, дуугарч байгаа дууг сонсоод Догоо авгай ихэд 
сэтгэл ханасан бололтой хөхөрч гарлаа. 

Үүнээс хойш би Догоо авгайн зугаа гаргах амьтан болов. Догоо 
гуай уйтгарласан үедээ өнөөхийг чанга дуугаар уншихыг надад 
тушаана. Би ч уншиж эхэлнэ. Тэр битгий хэл нэгэн удаа, гаднаас хэдэн 
авгай дагуулж ирээд, 


-За та минь, манайх гэдэг айл нэг айхтар хулгайчтай болоод байна. 
Аянчны майхан ухаж боов хулгайлдаг хүн чинь энэ шүү дээ гэж 
намайг заав. Би ичиж улайн доош ширтэхэд авгайчууд надруу гайхсан 
мэт харцгаав. 

-Хулгайлсан юм нь энэ байна. Шинэхэн хулгайч болоод гэрийн ар 
дээр тавьчихсан байхаар нь олсон юм гэж өнөөх гайт хоёр боовыг дээр 
өргөн харуулснаа Догоо гуай, 

-Алив тэр ном унш! Миний бичүүлснийг унш, бушуу! гэж тушаав. 

Би дэвтрээ гаргаж өнөөх гайт үгнээс ичин, хоолойгоо зангируулан 
байж уншихад авгайчуул бахаа ханатал инээлдэцгээв. Ялангуяа 
тэдний янцгаах мэт инээдэм дундаас Догоо гуайн инээд бүр ч 
онцгойрч байв. 

-Байг даа, нялх амьтныг! 

-Инээдтэй хүүхэд юм. 

-Догоо чи арай ширүүдэж байна гэлцэнэ. 

Ингэж би Догоо гуайн таних танихгүй хүн болгоны өмнө ичиж 
зовон өнөө зүйлийг уншдаг албатай болов. Би өшин уурлаж эхлэв. 
Хэдийгээр нас минь бага, цус минь шингэн ч гэсэн ингэж амьтан 
хүний доог болох юу билээ? гэж бяцхан гарын хумсаа шигдтэл 
зангидаж хөмхийгөө зуув. 


Тавдугаар бүлэг 

Догоо гуай аянчны авчирсан давсыг зарж эхлэв. Үдэш орой 
манайхаар хүмүүс орж, Догоо гуайтай уулзахад тэд шивнэсэн дуугаар 
ярилцан, мөнгө төгрөгөө өгөлцөж авалцах боловч олонх хүн, 

-Дэндүү үнэтэй байна. Дайн тулааны цаг болчхоод хоршоо 
худалдаанд давс ирэхгүй болохоор л авахаас биш... өөр цагт сан бол... 
гэлцэнэ. 

-Энэ чинь миний юм биш. Хэрэв минийх байсан бол би хамаагүй 
хямд өгч байхгүй яах вэ.. гэж Догоо гуай аргалаад мөнгийг 
дээлийнхээ халаас руу шургуулж, давсыг хүүдийлж өгнө. 

Үдэш тосон дэнгийн гэрэлд мөнгөө тоолон амандаа юм шивнэнэ. 
Нэгэн удаа би хөнжлийн завсраар эмээгийн тоолохыг харав. 

-Үүнийг тэдэнд, үүнийг өөртөө... гэж Догоо эмээ мөнгийг хоёр 
тусад нь ялгаж байв. Би сая л ойлгов. Жинчид давсаа дөрвөөр өгөөрэй 
гэснийг Догоо гуай зургаа хүргэн зарж байв. Дундаас нь шанага давс 
бүрд хоёр цаас хожиж байв. 

Би өнөөх сувдан даруулгыг номынхоо цаасанд ороон хийсэн байв. 
Ээж минь ийм даруулгатай болох сон гэж хэзээнээс хүсэж байсан юм. 
Би өвлийн амралтаар харихдаа үүнийг аваачиж өгнө гэж амь шигээ 
хадгалж байлаа. “Ээж минь юутай их баярлах бол! Баярлаад зогсохгүй 
намайгаа үнсэж, миний хүү ухаантай хүү шүү” гэж айлын ээж нарт 
ярина вий гэж бодож байв. 


Шинэ жил дөхөж байлаа. Манай сургуулийнхан шинэ жилээр сүлд 
мод чимнэ гэж хөл хөөрцөг болж байв. Би хүүхдийн концертод орох 
болов. Энхээ бид хоёр хамтран дуулах болжээ. 

Ногоон зүлэг байна аа гээд Наадмын ёстой бөх шиг Хамаагүй 
чангаар унагаавал Харин би чинь уурлана шүү гэж Энхээг эхлэхэд, 

Чи өөрөө барилдана гэчхээд Чангаар унагаавал уурлана гээд 
Яагаа ч үгүй байхад хулчийдаг Янзын жаал чи шүү дээ гэж би дуулна. 

Бид сургуулийн улаан буланд концертод бэлдэж байв. 
Цэрэндолгор багш маань бидэнд дуу зааж, концертыг найруулж 
байлаа. Ийнхүү нэгэн удаа концерт давтаад харьтал, эмээ их л ууртай 
суух бөгөөд намайг ормогц авдраас цаасанд боодолтой нэгэн зүйл 
гаргаж, 

-Чи үүнийг хаанаас хулгайлсан бэ? Аа гэж зандрав. Харвал миний 
өнөөх хээрээс олсон сувдан даруулга мөн. Би үнэнээ хэлэв. 

-Аа тийм үү? Тийм юм бол чи эрт надад өгөхгүй яасан юм бэ? 

-Би ээждээ хадгалсан юм л даа. 

-Чи яагаад эзнийг нь олж өгөхгүй заавал ээждээ гэж хадгалдаг 
билээ? Сургуулийн хүүхэд чинь юм олбол эзнийг нь заавал олж өгдөг 
биш билүү?? гэж Догоо гуай ширүүн гэгч асууснаа, 

-Би үүний эзнийг нь олж өгнө гээд далд хийв. Үнэндээ бол Догоо 
гуай эзнийг нь олж өгөөгүй гэдгийг би мэдэж байсан л даа. 

Нэгэн удаа Баян-Улаанаас жин ирэв. Тэр жингээр ээж миний 
хоолыг явуулжээ. Надад гэж цаасанд боодолтой боов, цагаан тос. , 
чихэртэй ааруул явуулсан байв. Догоо гуай цагаан тосноос хэлтэрхийг 
миний аяганд хийгээд, 

-За ховрын юмыг үзмэгц битгий идчих гээд бай! Хааяа амталж 
байхад сайхан байхгүй юу гээд авдрандаа хийв. Бас хэдэн кило ноос 
явуулж, хоршоонд тушаагаад дугуй булантай цай, тамхи авч явуулаач 
гэсэн байв. 

-Чи энэ ноосыг хоршоонд аваачиж тушаа! Тэгээд дугуй булантай 
цай, тамхи хоёр үнэнд нь аваад ир гээд намайг явуулав. 

Би ч хоршоо руу ноосыг үүрсээр очлоо. Тэнд хүн амьтан 
байсангүй. Түүхий эдийн эрхлэгч Данзан гуай намайг таньж, миний 
үгийг сонсоод ноосыг авч, нэг дугуй булантай цай, улаан дүнсний 
хамт өгөөд дэвтэр дээр хорын харандаагаар юм тэмдэглэв. Гэвч энэ 
тамхи, цайг эмээ манайх руу явуулаагүй болохыг би бүр сүүлд мэдсэн 
билээ. Учир нь тэр үед цай, тамхи их үнэ хүрдэг байв. 


Зургаадугаар бүлэг 

Мичин жилийн цагаан сар болов. Шинийн нэгний өдөр би сумын 
төвийн хэдэн айлаар хэсэж, хар гурилын боов хэдэн ширхгийг оллоо. 
Энэ боовнуудыг эмээ инээд алдан хүлээн авсныхаа дараа, 

-Хүү минь, чамд шигшсэн гурилын ганц цагаан боов олдсонгүй 
юу? гэлээ. 

-Үгүй... гэхэд минь, 

-Чамд энүүхэн хөдөөгүүр таньдаг айл бий билүү? 

-Бий... Жавзан эгчийнх. Ухаагийн өвөр лүү бий. Бас Самдан 
гуайнх... 

-Иш хүү минь, тэгвэл мордож үз. Эмээ нь морь олоод өгье гээд 
Догоо гуай гарч одсоноо удсан ч үгүй нэгэн морь хөтлөн ирэх нь 
сонсогдлоо. 

Намайг байдгаар хувцаслав. Би ойрдоо өмсөөгүй шинэ даалимбан 
гадартай үстэй дээл, цагаан хурган малгайгаа өмсөж ёстой нэг цагаан 
сараар л хүн ингэж явдаг болов уу гэмээр ихэмсгээр ханиасаар морь 
унан сумын төвөөс шогшуулан гарав. Энэ өдөр хөдөө нутагт хэдий 
зудтай боловч нартай байв. Цасны ширхгүүд нарны гэрэлд солонгорон 
харагдана. Уул хөндийн алсад адуу бэлчин бараан дүрс нь тэнгэрийн 
цэнхэр хязгаартай нийлэх мэт үзэгдэнэ. Тал нутгаар морьтой 
золгоочид, хэсүүлчид нааш цааш давхилдах бөгөөд хурц тод өнгийн 
хувцас нь ялгаран харагдана. 

Яах гэж ийнхүү намайг хөдөө айлууд руу явуулсныг би сайн 
ойлгохгүй л байв. Юу ч гэсэн Догоо эмээд цагаан гурилын боов л 
хэрэгтэй юм байж... 

Би тэр өдөр нээрээ ч ганц цагаан боовтой болов. Түүнийг Жавзан 
эгч нэгэн дугуй цагааны хамт өгөв. Бас хар гурилын дөрвөн боовтой 
болж, ганц төгрөг хүртэл олов. Орой намайг ирэхэд Догоо гуай сайхан 
зантай угтав. 

-Ээ хүү минь даарсан байлгүй яах вэ. Суу, суу, цай уу! Хоол ид, 
дулаац хэмээн эгээ л нэг том хүн угтах мэт хэлээд, 

-За эмээдээ бэлгээ өгчих гэв. Би өврөө ухаж, айлаас олсон хар 
цагаан гурилын боовоо цөмийг нь өгөв. Тэгэхдээ нэг цаасаа л 
өгсөнгүй. 

-Аа бас сайн хүү шүү гээд эмээ боовнуудыг далд хийж, дугуй 
цагаанаасаа эмтлэн амсаж үзсэнээ, 

-Май, үүнийгээ чи ид! Юм олсон хүн идэлгүй яах вэ? гэж тун 
чухал зүйл буцаан өгөх мэт хоёр гараа сарвайв. 

Энэ өдрөөс. хойш би боовнуудыг дахин үзсэнгүй. Эмээ надад 
боовнуудаас зөвхөн өгөөгүйгээр ч барахгүй улам ч харгис догшин 
болж, зарахгүй ажилгүй боллоо. 


Үүр цаймагц намайг хэдэнтээ дуудсанаа сэрэхгүй болохоор өнөөх 
оосроосоо угз татан дээлийг минь хамж авна. Намайг өөрийн эрхгүй 
өндийхөд, 

-Хормойгоо чирсэн новш! Настай хүнийг өрөвдөх хайрлахаа 
мэдэхгүй. Одоо бушуу гал түлээд, мөсөнд яв! гэж тушаана. 

Би гал түлж, шуудай авч гол руу явах бөгөөд хүйтэн хайруу өглөө 
мөс хагалах шиг хэцүү юмыг би үзсэнгүй. Жижиг сүхээр мөсийг 
цохино. Зузаан шил шиг тунгалаг мөс дороо хөндийгүйгээр 
чулуутайгаа барьцалдан хөлдсөн учир, надад юун амар дийлдэх билээ. 

Арай гэж эмтлэн, шуудайны дундуур мөс үүрэхэд жавар хацар 
гарыг хайрч, гар минь улайн, даарснаас мэдээ алдана. Бээлий надад 
байсангүй... 

Хичээлдээ би ямагт хожигдох бөгөөд үргэлж өлсгөлөн явна. 
Байрны хүүхдүүд хоолноосоо хааяа илүүчилж, хар гурилын тал 
мантуу ч юм уу, нэг үмх мах цаасанд боон авчирч өгнө. Энхтуяа их 
сайн жаал. Тэр надад гэрээсээ идэх юм авчирч өгөх бөгөөд тэр нь 
хэдийгээр адууны мах боловч түүн шиг амттай зүйлийг би ер идэж 
үзсэн болов уу даа. Хичээл тармагц би гэртээ ирнэ. Догоо авгай дөрвөн 
ширхэг боорцог өгөөд хар цай аяганд хийж, 

-Бушуу идэж уу, барилгын түүгээр явж зомгол түүж ир! гэж 
тушаав. Би барилгын түүгээр очиход тэндхийн ах нар цөм манай аавын 
танилууд байв. 

-Аа Цэдэв хүү ирэв үү? 

-Ааваас нь сураг байна уу? 

-Алга ий. Зовох юмгүй хүү минь, цэрэгт сайн яваа гэнэ билээ. 
Тамсагбулагт байгаа гэсэн. Нутгийн улсууд сая очоод ирсэн дээ. 

-Энэ хүү Догоогийнд гэл үү? Айхавтар чавганц даа. За хүү минь 
май, наад жаахан зомголоо шуудайлж ав! ... 

Би зомголыг яаран шуудайлна. Энэ завсар өнөөх ах нар ярьсаар л 
байна. 

-Ай хөөрхий дайн ч болох юм бил үү? Цаг хэцүү байна... 

-Ах нар муусайн германуудыг баруун тийш нь хөөсөөр гэдэг шүү. 

-Тэд дийлнэ. Сайн санаатай хүмүүс юунд ч дийлддэггүй юм. 

-Дайн болбол хэцүүдлээ. 39 он шиг юм болох вий гэж зовох юм. 

-Дайн хаана ч дайн л юм. Идэх уух, өмсөх зүүх хүртэл ховордоод энэ 
зуд хүртэл хажуунаас... 

Би зомголоо үүрэн буцаж алхана. Тэр дайн гэгч юу вэ гэж бодном. Бод 
бодсоор эцэст нь дайн гэгч манай Догоо эмээ шиг ийм л нэг ууртай чавганц 
байдаг болов уу гэж сананам. Ийм чавганц айл бүрээр ороод, идэх уухыг нь 
хамж, байдгийг нь цөлмөөд, хүмүүс эгээ л над шиг хоосон нойтон явахыг 
дайн гэдэг болов уу гэж бодном. Тийм ч байж магадгүй. 

Би алхсаар л байв. Бяцхан зүрх минь баясалтай цохилно. Аав минь сайн 
яваа. Тамсагбулагт байгаа. Аавынхаа тухай дуулсан болохоор сэтгэлд 


таатай. “Аав минь мөд ирнэ. Манайх ойртон нүүж ирэхэд би гэртээ харина. 
Энхтуяа бид хоёр хурганд явж, Хэрлэнгийн эрэг дээгүүр ус харан хөл 
нүцгэн гүйлдэнэ. Тэгэхэд ийм их цас байхгүй. Уул хөндий нов ногоон байх 
биз. Ай яасан гоё вэ?” гэж би хөөрөн бодлоо. 

Намайг зомгол үүрээд ирэхэд Догоо гуай ер баярласан шинжийг үл 
үзүүлэх бөгөөд, 

-Тэр хатавчинд тавь! Тэгээд цай уувал уугаад, мөсөнд яв! гэж тушаана. 
Мөсийг би өдөрт хэдэн үүрэх боловч Догоо гуай цай их уух учир дорхноо 
дуусдаг байлаа. 

Нэгэн удаа намайг мөснөөс ирэхэд Догоо гуай сайхан зантай угтав. 
Тэрээр тоотой хэдэн боорцгон дээр минь домбон сахрын хэлтэрхий тавиад, 

-Цай уу, дараа нь хобулаа гэртээ захиа бичнэ гэв. 

Намайг цайгаа ууж дуусмагц эмээ миний толгойг ихэд энхрийлэн нэгэн 
удаа илээд, 

-За цаас ав, бич! гэж тушаав. Би ч харандаа, цаас бэлдлээ. 

Сайн уу, ээж ээ!” гэж Догоо гуай зүгээр л нэг хүнтэй мэндэлж байгаа 
ЮМ ШИГ ЭХЛЭВ. 

“Би их сайн байна. Эмээ надад их сайн байдаг. Би өлсөөгүй, дандаа 
цатгалан байна. Та нарыг санаагүй. Наашаа ирээд хэрэггүй. Сургуулиа 
тарахаар нэгмөсөн очно”... ингэж бичүүлээд захиаг авч, 

-За одоо зомголд яв, би энэ захиаг явуулна гэв. 

Надад хичээлээ унших зав олддоггүй байлаа. Нэгэн өглөө ийм явдал 
боллоо. Тэр өдөр маш сайхан тунгалаг нар мэлтийтэл тусна. Тооны хичээл 
орж байв. Цэрэндолгор багш хүүхдүүдийн даалгаврыг шалгав. Би муу дүн 
авлаа. 

-Яаж байна аа, Цэдэв ээ! Яагаад муу авч орхив? Чи чинь гурван жил 
дараалан сайн сурсан шүү дээ? гэж багш зэмлэнгүй байдлаар надад хэлэв. 
Би толгойгоо маажин зогсов. 

-Дүү минь, багшдаа үнэнээ хэлчих. Чи ер нь энэ жил сурлагаар их муу 
болжээ. Яагаад байна? 

Миний нүүр улайн, чих хүртэл халуу оргиод явчихлаа. 

-Багш аа надад болох уу? гэж Энхээ тэндээс гараа өргөв. 

-За! 

-Багш аа, энэ Цэдэвийн байгаа айл байна шүү дээ. Догоо эмээ чинь их 
ууртай юм билээ. Цэдэвт идэх юм өгдөггүй. Бас дандаа хялалзаж, цэхэлзэж 
үргэлж л түлээ түү, мөс авчир гэдэг юм билээ. Тэгээд хөөрхий амьтан 
Цэдэвт хичээл давтах зав олддоггүй байхаа... 

-Тийм үү? гэж Цэрэндолгор багш дуу алдаад нээрээ юу хэмээн надаас 
асуув. 

Би юу ч хэлж чадахгүй зогссоор л байв. 

“Одоо яана? Багш эмээ дээр очно. Эмээ надад муухай зан гаргаж зодно” 
гэж би айн бодном. 


“Үгүй тэгснээс явсан нь дээр... Ээж дээрээ очсон нь дээр... оргоё” гэж 
би гэнэт шийдэв. Ийнхүү би хичээл тартал тэсэж ядан хүлээв. Хичээлийн 
дараа намайг гуанз руу явахад Энхээ, 

-Чи хаачих нь вэ? Харихгүй юм уу? гэлээ. 

-Үгүй, чи явж бай! 

Чи надад гомдсон юм биш биз? 

-Үгүй, үгүй... 

-За тэгвэл баяртай! 

Энхээг гүйн ормогц би шууд гуанз руу очив. Манай сум дорно зүг 
явсан машины зам дээр байдаг тул өдөр бүр машин ирнэ. Тэр машинууд 
гуанзны хажууд зогсож, даарч бээрсэн аяны хүмүүс гуанзанд хооллон 
дулаацаад явдаг байв. 

Би гуанзанд бушуухан орж, нэг төгрөгөөрөө мантуу авав. Хар гурилын 
мантуу хоёр ширхэг өгдөг байлаа. Би халуу оргисон тэр мантууны нэгийг 
идэж, нөгөөг нь сүүлд идэхийн тулд өвөртөө хийв. Гадаа гарвал гурван 
машин зогсож байх бөгөөд хүмүүс нь гуанзанд бужигналдана. Би машин 
дээр сэмээрхэн гарч, тэвшний өмнө талд байх босгож тавьсан хэдэн 
шуудайтай ачааны дэргэд бөхийн суугаад дээрээсээ эсгийгээр даруулав. 

Долоодугаар бүлэг 

Удаж, удаж хүмүүс машин дээр сууцгаалаа. Азаар над дээр хүмүүс 
суусангүй байтал машин хөдөлсөн боловч нэгэн настай авгайн дуу гарч, 

-Даржаа чи шуудайтай юмаа, гурил түшүүлээд тавьчихсан юм уу? Урд 
тал руу зай гарчихсан байх чинь... гэлээ. 

-Үгүй шүү. Миний шуудайтай юм энд байгаа... 

-Тэгээд наадах чинь хэний юм тэнд оччихов? Та нар намайг шахаад 
болохоо байлаа... 

Миний ухаан гарах шахав. Би дүүрлээ гэж бодоод бөхийн суусаар л 
байв. Гэвч өнөөх шуудайны эзэн залхуу хүн бололтой. 

-За яршиг, машин нэгэнт хөдөлсөн. Донсолгоонд зай гарах биз! гээд 
хажуу тийш налж суухдаа яг миний толгой дээр тохойлдов. Надад хэцүү 
байлаа. Тэрих хүнд хүн бололтой. Хэсэгхэн зуур яваад миний толгой өвдөж 
эхлэв. Хүзүү минь хөшиж, нүд эрээлжлэв. Би арай л ёо ёо гэж орилсонгүй. 
Гэтэл ашгүй машин донсолж өнөөх хүн нөгөө тийшээ налав. Гэвч 
өндийхөөс өөр аргагүй боллоо. Хүзүү хөшөөд сүйд болж байв. Машин 
нэлээд явснаа зогсов. Жолооч нь машиндаа бензин хийх бололтой. 

-Хүүе Даржаа, наад торхныхоо бөглөөг аваад энэ шалаанкийг 
шургуулаад орхи! гэж жолооч хашхирав. 

-За за гээд Даржаа нь миний хажуу талын торх руу өвдгөөрөө 
мөлхөхдөө хүзүүн дээр минь дөрөөлөв. 

-Ёо, ёо, ёо гэж би хашхирлаа. 

-Хүүе та минь, юу болох нь энэ вэ? 

-Хүн орилоод байна! 

Би тэсэж, нулимсаа хүчээр бариад шүдээ зуув. 


-Яалаа гэнээ? 

-Хүн “Ёо, ёо” гэж орилсон... Хаанаасыг хэн мэдэх вэ? Их л холоос 
орилох шиг болсон дог. 

-Дулмаа чиний чих буруу дуулсан байлгүй яах вэ? гээд Даржаа, 

-За соров уу, болсон уу? гээд хойшоо болов. 

Хэдийгээр мөрөн дээрээс Даржаа гуай холдсон боловч дараагийн аюул 
намайг зовоож эхлэв. Энэ бол бүтэж үхэх аюул байв. Машин зогсож байхад 
үүгээр түүгээр сийгэх салхи алга тул бор эсгийн дор бүгчимдэж эхэллээ. 

Би бүтэж үхэхгүйн тулд эсгийнд нүх гаргах гэж хумсаараа эсгийг 
сэмлэн урав. Яг машин хөдлөхөд эсгий цооров. Эсгийг хуруу хэртэй цоолж, 
түүгээр хүмүүсийг ажиглан, өөрөө ч чөлөөтэй амьсгалж явав. 

Миний хажууд дах нөмөрсөн бүдүүн хүн байна. Өнөөх Даржаа гэгч тэр 
бололтой. Нөгөө талд настай авгай хөвөнтэй дээл толгой дээгүүрээ нөмрөөд 
суужээ. Цаашаа харахад бас нэг хэдэн хүн сууж байв. 

Гэнэт үүргэлж байснаа сэрсэн юм шиг өнөөх авгай над руу харж 
аймшигтай чангаар, 

-Ай гэж хашхирлаа. 

-Юу болов оо? Дулмаа гэж Даржаа толгойгоо өндийлгөн асуув. 

-Чи түүнийг хар! Эсгийний цоорхойгоор хүний амьсгаа харагдаж байна 
гэж Дулмаа шивнэн хэлэв. Би амьсгаагаа дотогш нь татав. Даржаа нааш 
харснаа инээд алдав. 

-Чи мөн хөгийн хүн ээ дээ Дулмаа! Зүгээр нэг цоорхой л байх шив гээд 
Даржаа доош бөхийн тамхи татав. 

Би амьсгаагаа гаргаж уртаар амьсгаа авав. Дулмаа гуай над руу нүд 
салгалгүй ширтэнэ. 

-Ай гэж тэр ахиад дуу алдав. 

-Та нар чинь юу болоод байна? гэж хойноос нэг хүн асуув. Дулмаа гуай 
энэ удаа юм хэлсэнгүй. Нүдээ анив. Тэгээд харахад нь би өнөөх нүхээр хэлээ 
булталзуулж байв. 

-Ээ бурхан тэнгэр минь, гээд Дулмаа гуай ахиад дуу алдав. Тэгэхэд 
машины хүмүүс инээлдэв. Цаашаа харж суусан хүүхэн над руу эргэж, 

-Та чинь юу болоод байна даа? гэхэд Дулмаа гуай над руу дохив. 

Энэ үед миний амьсгаа харагдсан байлгүй яах вэ. Өнөөх хүүхэн айж 
царай нь жигтэйхэн болоод явчихлаа. Тэгээд цааш эргэж бусад улсдаа 
ШИВНЭВ. 

-Нээрээ тийм байна... 

-Цантчихаж... 

-Амьд амьтан л байгаа хэрэг. 

-Оргодол хулгайч ороод суучхав уу? гэж жиг жуг гэлцэв. 

Гэнэт Даржаа гуай миний дээгүүрх эсгийг хүчит гараар угз татан авав. 
Би айж хулгасан амьтан хүзүүнийхээ чилээг гаргах гэж өндийлөө. 

-Ээ базарваань, хэлээгүй юү гэж Дулмаа дуу алдав. 


Аяны хүмүүсийн ширүүн нүд над руу ширтэнэ. Энэ сацуу ч нэг нь 
машины бүхээг цохиж, машин ч зогслоо. 

-Юу болов? гэсээр жолооч буув. 

-Наашаа өнгий, үүнийг хар! гэж Дулмаа гуай бүхнээс түрүүн 
хашхирлаа. 

Жолооч тэвш рүү авиран харснаа намайг сая л үзэж, 

-Хүүе энэ чинь юу вэ? гэхэд, 

-Сайн эр! 

-Оргодол! 

-Намайг хэчнээн айлгав аа гэлцэнэ. 

Би доош бөхийн хэсэг зогссоноо үг дуугүй машинаас буув. 

-Хүүе чи хаачих нь вэ? гэж жолооч миний мөрнөөс татав. 

-Гэртээ харина... 

-Гэр чинь хаана вэ? 

-Баян-Улаанд... 

-Ээ дүү минь чи буруу машинд суусан байна. Баян-Улаан чинь бүр 
сумнаас нөгөө тийш явдаг замтай байхгүй юу? гэж жолооч бодол болон 
хэлээд, гэртээ харих гээд сургуулиасаа оргочихсон эр байж, үгүй ээ мөн 
сайн эр ээ! 

-За байз, үүнийг чинь яадаг хэрэг вэ? 

-Буцах машинаар явуулж орхиё. Жаахан хүлээвэл машин ирэх байлгүй. 

-Хээр зогсоод осгох нь, дараагийн сум хүрээд хүнд захья. 

-Нээрээ тэгье гээд жолооч намайг машиндаа суулган цааш хөдлөв. 

Хүмүүс надаар тоглоом хийн шуугилдаж байв. 

-Энэ золиг нэг л учиртай оргосон доо гэж Дулмаа гуай хэлээд, 

-Хүү чи яагаад гэртээ харих болов? гэрээ санаа юу? Эсвэл өөр 
шалтгаан... 

-Гэрээ санаад... гэхэд минь, 

-Үгүй чи үнэнээ хэл. Май энэ чихэр ид! Тэгээд үнэнээ хэл. Энэ их 
хүйтэнд ер хэдий гэрээ саналаа ч гэсэн аль нэг машинд хамаагүй суух ёсгүй 
дээ, нэг учир байна гэв. 

Би Догоо эмээгийн тухай ярьж гарлаа. Хүмүүс энэ түүхийг нулимсаа 
урстал уйлж байж, бас нулимсаа урстал инээж байж сонсов. 

-Тэгнэ ээ тэр. Үүний нүд тэгж хэлээд байсан юм гэж Дулмаа гуай 
хэлээд, 

-Дүү минь одоо буцаж очоод тэр Догоогийнд битгий оч! Цэрэндолгор 
багш дээрээ л оч! Тэгээд байранд суусан нь дээр. Юу гэсэн үг вэ. Тэр чинь 
их муу хүн байна. 

-Нээрээ тэг дүү минь. Бас нутгийн амьтныг дамаар шулж байдгийг нь 
дуугүй өнгөрч болохгүй гэж Даржаа гуай хэлэв. 

Дараагийн суман дээр тэд намайг орхиж явахдаа, нэг нэг төгрөг өгөөд, 
захисныг заавал биелүүлээрэй, зоригтой байгаарай гэж захицгаав. Дулмаа 
гуай бүр намайг өрөвдсөндөө уйлж явав. 


Өртөөний гэрт би хоёр хонов. Машинууд дандаа л баруун талаас ирээд 
дорно зүг явна. Энэ машинууд берзинтээр бүтээсэн сум ачиж, заримынх нь 
хойноос их буу зүүсэн байв. Хоёр хоносны дараа өртөөний сайхан зантай 
өвгөн нэгэн цэргийн машинд намайг гуйж суулгаж өгөв. 

Наймдугаар бүлэг 

Намайг суулгасан машин сургуулийн өмнө зогсоход, мэдсэн юм шиг 
Цэрэндолгор багш маань гараад ирэв. 

Жолооч өртөөний өвгөний захиснаар миний тухай ярьж, намайг 
хүлээлгэн өглөө. Цэрэндолгор багш ч намайг дуу алдан тэвэрч авав. Тэгээд, 

-За дүү минь, ангидаа очьё доо гээд гараас хөтөлсөөр ангидаа оров. 
Манай ангийнхны баярласан гэдэг жигтэйхэн. Намайг эрж тэд энд тэндгүй 
явжээ. Тэгээд муу юм бодож ихэд гунигтай болсон байв. Гэтэл би зүв зүгээр 
хүрээд очдог. Тэгэхлээр баярлалгүй яах вэ! Ялангуяа Энхээ бүр ч их 
баярлаж байв. 

-За хүүхдүүд минь сууцгаа! гээд багш намайг ширээнд минь суулгаж, 

-Цэдэв маань эргээд ирсэн нь юутай,й их баяр вэ? Тиймээ, хүүхдүүд ээ! 
Харин харамсалтай нь оргож зугтсаны оронд багшдаа, нөхдөдөө үнэнээ 
хэлэх ёстой байв. Энэ бол Цэдэвийн буруу. Бид нар бас Цэдэвийнхээ гэр 
орны амьдралтай ойртоогүй нь бас буруу. За ингээд одоо Цэдэвийг байранд 
суулгана. Аль нэг муухай санаатай хүнд Цэдэвийгээ загнуулах ч үгүй, 
заруулах ч үгүй. Тийм биз хүүхдүүд ээ? 

-Тийм ээ гэж бүгдээр нирхийлгэв. Яг энэ үед хаалга сэвхийн нээгдэж 
Догоо гуай уйлсаар орж ирэв. Тэрээр намайг тэврэн авч нүүр нүдгүй үнсээд, 
үглэн дуулж гарав. 

-Ээ бурхан минь, миний энэ хэдэр зан хүүхдийг алах шахав шүү дээ. 
Ингэж яваад чоно нохойд идүүлсэн бол яана! Осгосон бол яана, ээ бурхан 
минь. 

-Догоо гуай та гарзнаж байна уу? Бид ангийн хурал хийж байна гэж 
Цэрэндолгор багш зөөлхөн хэллээ. 

-Ангийн хурал аа? За за... би одоохон... гээд над руу эргэж, 

-Тармагц хүү минь харьж үз. Эмээ нь сайхан хоол унд хийгээд хүлээж 
байя гээд гарлаа. 

-За тэгээд Цэдэв хүү өөрөө юу гэж бодож байна даа? гэж надаас багш 
тайван асуув. 

-Би сургуульдаа хайртай. 

Би байранд сууна. Би ... Догоо гуайнд очихгүй. Догоо гуай намайг 
зоддог... гээд л би уйлж орхилоо. 

-Зүйтэй. За тэгвэл хүүхдүүд ээ одоо Цэдэвийгээ байранд нь оруулж 
өгье. 

Хүүхдүүд шуугилдан гарахад би тэдэнтэй хөтлөлцөн гүйж байв. 
Намайг тэд саруулхан том дотуур байрны тасагт оруулаад нэгэн модон 
орыг, 


-Энэ чиний ор гэж заав. Бас Энхээ энэ тэр нярваас ор дэр авчирч орыг 
минь засаж өглөө. Хоёр хүүхэд Догоо гуайнхаас миний хувцас хунарыг. 
авчрахаар гүйн одлоо. 

Багш намайг халуун усны байшинд авчирч тэнд байсан нэг эгчийг 
дуудан, 

-Манай Цэдэвийг нэг сайхан угаагаад орхиорой! Шинэ цуу ямбуу 
цамц, өмд өмсгөөрэй. Өнөөдрөөс эхлээд манай сургуулийн дотуур байрны 
хүүхэд болж байгаа юм шүү гэж захилаа. 

Би усанд оров. Ай ямар сайхан гэж санана. Энэ бол миний анх удаа орж 
үзсэн халуун ус байв. Би хирээ сайтар угаав. Ингэж би анх удаа 1944 оны 
мичин жилийн зудны өвөл дайны амьсгаагаар зан нь эвдэрсэн Догоо гуайн 
хар хараал, хатуу гараас ангижирч, сургуульдаа бүр мөсөн очсон юм даа. 


